## El conseller Juan Carlos Valderrama visita les obres del nou parc d’emergències d’Olocau

*** L’edifici, situat en les proximitats de la serra Calderona, acollirà una unitat de bombers forestals de la Generalitat
* La Conselleria invertirà 1.776.143,21 euros en estes instal·lacions, que tindran 759 metres quadrats construïts sobre una superfície de 2.200 metres quadrats, i la previsió és que estiguen acabades en un termini d’un any**

El conseller d’Emergències i Interior, Juan Carlos Valderrama, ha visitat hui les obres de construcció del nou parc d’emergències d’Olocau, que albergarà una unitat de bombers forestals de la Generalitat Valenciana.

Amb un pressupost de construcció d’1.776.143,21 euros, la previsió és que l’edifici estiga acabat en un termini d’un any. Tindrà 759 metres quadrats i es distribuirà en dos plantes. Albergarà dependències per a cobrir totes les necessitats dels professionals, com hangar de vehicles d’incendis, vestuaris, gimnàs, magatzem, despatxos, cuina-saló-menjador, lavabos i aula de formació.

A més, la base s’ha construït tenint en compte criteris d’il·luminació i de ventilació natural amb un sistema de renovació d’aire i de climatització eficient per a garantir les condicions de confort en els diversos espais.

També disposa d’instal·lacions de seguretat com sistema antiintrusió de vigilància, dotació d’equip parallamps i sistemes de protecció contra incendis.

El conseller Valderrama ha acudit a la visita acompanyat de la secretària autonòmica de l’àrea, Irene Rodríguez; el director general d’Emergències i Extinció d’Incendis, Vicente León, i l’alcalde d’Olocau, Antonio Ropero.

Actualment, la unitat de bombers forestals que té com a zona preferent d’actuació Olocau, té la seua base a Vilamarxant. El principal objectiu per a la construcció d’este parc d’emergències és optimitzar els temps de reacció i resposta d’esta unitat davant d’un possible incendi forestal en la seua zona d’actuació preferent.

Este nou parc es troba en les proximitats del Parc Natural de la Serra Calderona, a menys de 100 metres de terreny forestal i prop de la carretera que unix les poblacions d’Olocau i Bétera.

El conseller Valderrama ha destacat “el compromís de la Generalitat per a fer front a les emergències, teixint un mapa de bases d’emergència que ens permetrà estar millor preparats davant de futurs escenaris de vulnerabilitat”.

Amb este nou parc d’emergències situat en el cor del Parc Natural de la Serra Calderona, “podrem protegir este espai de gran valor per la seua biodiversitat i per ser un els nostres grans pulmons verds, a només 20 quilòmetres de la ciutat de València”, ha explicat el titular d’Emergències i Interior.

A més, ha recordat que “és important assenyalar que les unitats de bombers forestals no participen únicament en incendis forestals. També intervenen en altres emergències com nevades, rescats, busca de persones desaparegudes, etc., per la qual cosa la seua presència constituïx un primer nucli d’atenció d’emergències tant en les poblacions a on tenen els seus punts de trobada, com en les àrees pròximes, un factor que reforça la necessitat de disposar d’unes instal·lacions adequades”.

Fecha: 19/08/2025